อี-มันนี่ฮอตยอดใช้พุ่ง
จำนวนผู้ใช้33ล้านบัญชี คนนิยมใช้ผ่านนันแบงก์
3 ก.ค. 2559

จำนวนผู้ใช้33ล้านบัญชี คนนิยมใช้ผ่านนันแบงก์
โพสต์ทูเดย์ - ธปท.เผยยอดใช้บริการอี-เพย์เมนต์เดือน เม.ย. มีมูลค่า 7,108 ล้านบาท โตจากระยะเดียวกันปีก่อน 29% ตามความนิยมของประชาชน 
ธนาคารแห่งประเทศไทย (ธปท.) รายงานเงินอิเล็กทรอนิกส์ (อี-มันนี่) ล่าสุด ณ สิ้นเดือน เม.ย.ที่ผ่านมา ซึ่งเป็นข้อมูลธุรกรรมการให้บริการการชำระเงินทางอิเล็กทรอนิกส์ (อี-เพย์เมนต์) ของผู้ให้บริการที่เป็นสถาบันการเงิน (แบงก์) และมิใช่สถาบันการเงิน (นันแบงก์) ที่ต้องรายงานต่อ ธปท.ตาม พ.ร.ฎ.ว่าด้วยการควบคุมดูแลผู้ให้บริการการชำระเงินทางอิเล็กทรอนิกส์ พ.ศ. 2551 พบว่าทั้งระบบมีมูลค่าการใช้อี-มันนี่ 7,108 ล้านบาท เพิ่มขึ้นจากระยะเดียวกันปีก่อน 1,604 ล้านบาท หรือ 29.14% โดย 6,656 ล้านบาท เป็นการใช้ผ่านบริการของนันแบงก์มีเพียง 451 ล้านบาท ที่ผ่านบริการของแบงก์
ขณะที่การเติมเงินอี-มันนี่ทั้งระบบมีมูลค่ารวม 7,173 ล้านบาท เพิ่มขึ้น 1,479 ล้านบาท หรือ 26% แบ่งเป็น การเติมเงินผ่านบริการของแบงก์เพียง 425 ล้านบาท นอกนั้น 6,747 ล้านบาท เติมผ่านบริการนันแบงก์ ซึ่งการใช้บริการอี-มันนี่ที่มีมูลค่าเพิ่มขึ้นอย่างต่อเนื่องในอัตราสูง เป็นไปตามแนวโน้มความนิยมของประชาชนผู้บริโภค เนื่องจากมีความสะดวก รวดเร็ว ประหยัดเวลา และค่าบริการถูก
ทั้งนี้ ทั้งระบบมีบัญชีผู้ใช้บริการอี-มันนี่รวมทั้งสิ้น 33.20 ล้านบัญชี เพิ่มขึ้น 5.74 ล้านบัญชี หรือ 21% แบ่งเป็นบัญชีของแบงก์ 1.90 ล้านบัญชี เพิ่มขึ้น 3.7 แสนบัญชี และนันแบงก์ 31.30 ล้านบัญชี เพิ่มขึ้น 5.37 ล้านบัญชี
ด้าน นางปรัศนี อุยยามะพันธุ์ ผู้ช่วยผู้จัดการใหญ่ ฝ่ายผู้จัดการใหญ่ กลุ่มงานโครงการธนาคารกรุงเทพ กล่าวว่า การเปิดให้ลงทะเบียน “พร้อม เพย์” วันแรกเมื่อวันที่ 1 ก.ค.ที่ผ่านมา ถือว่าได้รับความสนใจจากประชาชนพอสมควร โดยมีลูกค้าโทรเข้ามาสอบถามคอลเซ็นเตอร์ของธนาคารพอสมควร ส่วนใหญ่ถามรายละเอียดวิธีการผูกบัญชีกับเบอร์โทรศัพท์และบัตรประชาชน รวมถึงวิธีการใช้งานแต่ยังไม่ได้รับรายงานจำนวนผู้ลงทะเบียน